หุ้นเอเชียร่วงทั้งกระดาน วิตกการเมืองสหรัฐ หลัง “ทรัมป์” ปลดที่ปรึกษาความมั่นคงแห่งชาติ
หุ้นเอเชียร่วงทั้งกระดาน วิตกการเมืองสหรัฐ หลัง “ทรัมป์” ปลดที่ปรึกษาความมั่นคงแห่งชาติ
16 มี.ค. 2561

ผู้สื่อข่าวรายงานว่า ตลาดหุ้นเอเชียปรับตัวลงในเช้าวันนี้ เนื่องจากนักลงทุนวิตกกังวลเกี่ยวกับสถานการณ์ทางการเมืองในสหรัฐ หลังจากที่ประธานาธิบโดนัลด์ ทรัมป์ ประกาศปลดเจ้าหน้าที่คนสำคัญ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,876.53 จุด เพิ่มขึ้น 72.58 จุด, +0.33% ดัชนี SSE Composite ตลาดหุ้นจีนเปิดวันนี้ที่ 3,290.21 จุด ลดลง 0.90 จุด, -0.03% ดัชนี HSI ตลาดหุ้นฮ่องกงเปิดวันนี้ที่ 31,363.03 จุด ลดลง 178.07 จุด, -0.56%
ขณะที่ ดัชนี TAIEX ตลาดหุ้นไต้หวันเปิดวันนี้ที่ 11,010.24 จุด ลดลง 8.21 จุด, -0.07% ดัชนี KOSPI ตลาดหุ้นเกาหลีใต้เปิดวันนี้ที่ 2,495.11 จุด เพิ่มขึ้น 2.73 จุด, +0.11% ดัชนี FTSE STI ตลาดหุ้นสิงคโปร์เปิดวันนี้ที่ 3,514.70 จุด ลดลง 3.03 จุด, -0.09% ดัชนี FBMKLCI ตลาดหุ้นมาเลเซียเปิดวันนี้ที่ 1,843.48 จุด ลดลง 1.79 จุด, -0.10%
ทั้งนี้สื่อต่างประเทศ ซึ่งรวมถึงวอชิงตัน โพสต์ รายงานว่า ประธานาธิบดีโดนัลด์ ทรัมป์แห่งสหรัฐ ได้ตัดสินใจปลดพลโท เฮอร์เบิร์ต เรย์มอนด์ แมคมาสเตอร์ ออกจากตำแหน่งที่ปรึกษาความมั่นคงแห่งชาติสหรัฐ
โดยรายงานระบุว่า ขณะนี้ปธน.ทรัมป์กำลังเฟ้นหาบุคคลที่จะเข้ามาดำรงตำแหน่งแทนพลโทแมคมาสเตอร์ ก่อนที่จะประกาศการตัดสินใจดังกล่าวอย่างเป็นทางการ
สำหรับ ความเคลื่อนไหวดังกล่าวมีขึ้นเพียงไม่กี่วันหลังจากที่ปธน.ทรัมป์ได้ประกาศปลดนายเร็กซ์ ทิลเลอร์สัน ออกจากตำแหน่งรัฐมนตรีต่างประเทศสหรัฐ อันเนื่องมาจากความขัดแย้งด้านนโยบายต่างประเทศในช่วงที่ผ่านมา โดยปธน.ทรัมป์ได้แต่งตั้งนายไมค์ ปอมเปโอ ผู้อำนวยการสำนักข่าวกรองกลางสหรัฐ (CIA) ให้เข้ามารับตำแหน่งรัฐมนตรีต่างประเทศแทนนายทิลเลอร์สัน และให้นางจีน่า แฮสเปล รองผอ.CIA ขึ้นเป็นผอ.CIA คนใหม่
 